# ***PISMO VSEM KRISTJANOM (prvotna redakcija)***

***(Spodbuda spokornim bratom in sestram)***

V Gospodovem imenu!

### I. O tistih, ki delajo pokoro

1Vsi, ki ljubijo Gospoda “z vsem srcem in z vso dušo in mišljenjem in z vso močjo” (prim. Mr 12,30) in ljubijo svoje bližnje kakor sami sebe (prim. Mt 22,39), 2sovražijo svoja telesa z zablodami in grehi 3ter prejemajo telo in kri našega Gospoda Jezusa Kristusa 4in obrodijo vredne sadove pokore: 5O kako srečni in blagoslovljeni so tisti in tiste, ki vse to delajo in v tem vztrajajo, 6kajti “Duh Gospodov bo počival nad njimi” (prim. Iz 11,2) 7ter bo pri njih “prebival” in “ostal” (prim. Jn 14,23); ti so “otroci nebeškega Očeta” (prim. Mt 5,45), čigar dela izvršujejo, in so ženini, bratje in matere našega Gospoda Jezusa Kristusa (prim. Mt 12,50). 8Ženini smo, kadar se zvesta duša po Svetem Duhu združi z našim Gospodom Jezusom Kristusom. 9Bratje smo mu, kadar izvršujemo “voljo Očeta, ki je v nebesih” (Mt 12,50). 10Matere smo, kadar njega nosimo v svojem srcu in telesu (prim. 1 Kor 6,20) po božji ljubezni ter po čisti in iskreni vesti; rodimo ga s sveto dejavnostjo, ki mora svetiti drugim za zgled (prim. Mt 5,16). 11O kako nekaj slavnega je imeti svetega in velikega Očeta v nebesih! 12O kako nekaj svetega, slavnega, lepega in čudovitega je imeti takšnega ženina! 13O kako sveto in kako ljubo, prijetno, ponižno, miroljubno, sladko, prisrčno in nad vse zaželeno je imeti takšnega brata in takšnega sina: našega Gospoda Jezusa Kristusa, ki je svoje življenje dal za svoje ovce (prim. Jn 10,15) 14in je prosil Očeta, rekoč: “Sveti Oče, ohrani jih v svojem imenu” (Jn 17,11), “ki si mi jih dal na svetu; tvoji so bili in si jih dal meni” (Jn 17,6). 15In “besede, ki si jih dal meni, sem dal njim in oni so jih sprejeli” in so resnično verovali, “da sem izšel od tebe”, in spoznali, “da si me ti poslal” (Jn 17,8). 16Prosim zanje “in ne za svet” (prim. Jn 17,19). 17Blagoslovi in “posveti jih” (Jn 17,17). “In jaz se posvečujem zanje” (Jn 17,19). 18“Ne prosim samo zanje, ampak tudi za tiste, ki bodo po njihovi besedi verovali vame” (Jn 17,20), da bodo posvečeni in popolnoma eno (prim. Jn 17,23), “kakor sva midva eno” (Jn 17,11). 19In hočem, Oče, “da bodo tudi ti z menoj tam, kjer sem jaz, da bodo gledali mojo slavo” (Jn 17,24) “v tvojem kraljestvu” (Mt 20,21). Amen.

### II. O tistih, ki ne delajo pokore

1Vsi tisti in tiste pa, ki ne delajo pokore 2in ne prejemajo telesa in krvi našega Gospoda Jezusa Kristusa 3ter se predajajo zablodam in grehom in hodijo za zlim poželenjem ter strastmi svojega mesa 4in ne spolnjujejo, kar so obljubili Gospodu, 5marveč telesno služijo svetu z mesenimi željami in z napori sveta ter skrbmi tega življenja, 6te drži hudobni duh, čigar sinovi so, in opravljajo njegova dela (prim. Jn 8,41). 7Slepi so, ker ne vidijo resnične luči, našega Gospoda Jezusa Kristusa. 8Nimajo duhovne modrosti, ker nimajo božjega Sina, ki je resnična Očetova modrost. 9O njih je rečeno: “Vsa njihova modrost je izginila” (Ps 106,27); in: “Prekleti so, kateri odstopijo od tvojih zapovedi” (Ps 118,21). 10Vidijo in spoznajo, vedo in delajo zlo in sami vedoma pogubljajo duše. 11Spreglejte, slepi, prevarani od vaših sovražnikov: od mesa, sveta in hudobnega duha; ker je telesu prijetno delati greh in grenko služiti Bogu. 12Vse zablode in grehi prihajajo in izhajajo iz človeškega srca, kot pravi Gospod v evangeliju (prim. Mr 7,21). 13In ničesar nimate na tem svetu in tudi ne v prihodnjem. 14In mislite, da boste dolgo imeli v posesti ničevosti tega sveta, toda varate se, ker bo prišel dan in ura, za katero ne mislite, zanjo ne veste in vam je nepoznana. Telo slabi, smrt se približuje, in tako umre grenke smrti. 15Kjerkoli, kadarkoli in kakorkoli umre človek v smrtnem grehu brez pokore in zadoščenja, če more zadostiti in ne zadosti, hudič ugrabi njegovo dušo iz telesa ob takšni grozi in stiski, za kakršno ne more nihče vedeti, razen kdor to izkusi. 16Vsi njihovi talenti, oblast, znanje in modrost, o katerih so mislili, da jih imajo, vse to jim bo odvzeto (prim. Lk 8,18; Mr 4,25). 17Kar imajo, zapustijo svojim sorodnikom in prijateljem in oni vzamejo in razdelijo njihovo premoženje in potem govorijo: Naj bo prekleta njegova duša, ker bi nam bil lahko dal in pridobil več, kakor je v resnici pridobil. 18Telo požro črvi; in tako so pogubili telo in dušo v tem kratkem veku in bodo šli v pekel, kjer bodo trpeli muke brez konca.

19Vse tiste, ki jih bo doseglo to pismo, prosimo v ljubezni, ki je Bog (prim. Jn 4,16), da zgoraj navedene prijetno dišeče besede našega Gospoda Jezusa Kristusa z božjo ljubeznijo dobrohotno sprejmejo. 20Tistim, ki ne znajo brati, naj to pogosto bere kdo drug. 21In naj to pri sebi ohranjajo s sveto dejavnostjo do konca, saj so te besede duh in življenje (Jn 6,64).

22Kateri se tega ne bodo držali, bodo morali dati odgovor na dan sodbe (prim. Mt 12,36) pred sodnim stolom našega Gospoda Jezusa Kristusa (prim. Rim 14,10).

# ***PISMO VSEM KRISTJANOM (kasnejša redakcija)***

V imenu Gospoda Očeta in Sina in Svetega Duha. Amen.

1Vsem kristjanom, redovnikom, klerikom in laikom, moškim in ženskam, vsem, ki prebivajo po vsem svetu, brat Frančišek, njihov služabnik in podložnik, izkazuje vdano spoštovanje, resnični mir iz nebes in iskreno ljubezen v Gospodu.

2Ker sem služabnik vseh, sem dolžan vsem služiti in oznanjati blagodišeče besede mojega Gospoda. 3V zavesti, da zaradi bolezni in slabosti svojega telesa ne morem osebno obiskati vsakogar, sem se torej odločil, da vam s tem pismom in sporočilom podam besede našega Gospoda Jezusa Kristusa, ki je Očetova beseda, in besede Svetega Duha, ki “so duh in življenje” (Jn 6,64).

### Očetova beseda

4Najvišji Oče nam je iz nebes po svojem svetem angelu Gabrijelu oznanil, da bo njegova Beseda, tako zelo vzvišena, tako sveta in tako veličastna, prišla v telo Device Marije. Iz Marijinega telesa si je privzela resnično meso naše človeškosti in krhkosti. 5Čeprav je bil bogat nad vse (2 Kor 8,9), je vendar hotel na svetu zase in za preblaženo Devico, svojo mater, izbrati uboštvo.

6Tik pred svojim trpljenjem je obhajal veliko noč s svojimi učenci; vzel je kruh, se zahvalil, ga blagoslovil in razlomil ter rekel: Vzemite in jejte, to je moje telo (Mt 26,26). 7In vzel je kelih in rekel: To je moja kri nove zaveze, ki se bo za vas in za mnoge prelila v odpuščanje grehov (Mt 26,27).

8Potem je prosil Očeta, govoreč: “Oče, če je mogoče, naj gre ta kelih mimo mene” (Mt 26,39). 9In “njegov pot je postal kakor kaplje krvi, ki so tekle na zemljo” (Lk 22,44). 10Vendar je svojo voljo položil v Očetovo voljo in molil: Oče, zgodi se tvoja volja, ne kakor jaz hočem, ampak kakor ti (Mt 26,42.39). 11Očetova volja pa je bila, da bi njegov blagoslovljeni in slavni Sin, katerega nam je dal in ki je bil rojen za nas, daroval samega sebe s svojo krvjo na oltarju križa v žrtev in daritev, 12ne zaradi sebe, po katerem je vse nastalo (Jn 1,3), temveč za naše grehe; 13in zapustil nam je zgled, da bi hodili po njegovih stopinjah (1 Pt 2,21).

14Hkrati hoče, da bi se mi vsi po njem zveličali in ga prejemali s čistim srcem in neomadeževanim telesom. 15A malo jih je, ki ga hočejo sprejeti in se po njem zveličati, čeprav je njegov jarem prijeten in njegovo breme lahko (Mt 11,30).

### Nespolnjevanje in spolnjevanje božjih zapovedi

16Tisti, ki nočejo okušati, kako dober je Gospod (Ps 33,8), in bolj ljubijo temo kakor luč (Jn 3,19) ter nočejo spolnjevati božjih zapovedi, so prekleti. 17O njih pravi prerok: Prekleti, ki se oddaljujejo od tvojih zapovedi (Ps 118,21). 18Toda kako srečni in blaženi so vsi, ki ljubijo Gospoda in delajo tako, kakor pravi sam Gospod v evangeliju: Ljubi Gospoda, svojega Boga, z vsem srcem in vso dušo in svojega bližnjega kakor sam sebe (Mt 22,37-39).

### Ljubezen do Boga in češčenje Boga

19Ljubimo torej Boga in ga molimo s čistim srcem in s čisto dušo, kajti on, ki to želi nad vse, je rekel: Pravi molivci bodo molili Očeta v duhu in resnici. 20Vsi namreč, kateri ga molijo, ga morajo moliti v duhu resnice (Jn 4,23-24). 21In hvalimo ga in molimo podnevi in ponoči govoreč: Oče naš, ki si v nebesih (Mt 6,9), kajti treba je vedno moliti in se ne naveličati (Lk 18,1).

### Spovedovanje grehov duhovnikom

22Duhovniku se moramo spovedati vseh svojih grehov in od njega prejemati telo in kri našega Gospoda Jezusa Kristusa.

23Kdor ne jé njegovega telesa in ne pije njegove krvi, ne more priti v božje kraljestvo (Jn 6,54). 24Vendar naj ga vredno jé in pije, kajti kdor ga nevredno prejema, si sodbo jé in pije, ker ne razločuje Gospodovega telesa (1 Kor 11,29), to je, ne razlikuje ga od drugih jedi.

25Razen tega obrodimo vredne sadove spokoritve (Lk 3,8). 26Ljubimo svoje bližnje kakor sami sebe (Mt 19,19); 27in če jih kdo noče ljubiti kakor sam sebe, naj jim vsaj ne stori nič zlega, marveč naj jim dela dobro.

### Kako naj sodi druge, kdor ima oblast

28Tisti, ki so prejeli oblast soditi druge, naj sodijo z usmiljenjem, kakor bi sami hoteli prejeti usmiljenje od Gospoda. 29“Zakaj brez usmiljenja bodo sojeni, kateri ne skazujejo usmiljenja” (Jak 2,13).

30Imejmo torej ljubezen in ponižnost in dajajmo miloščino, ker to očiščuje duše madežev greha (Tob 4,11). 31Ljudje namreč izgubijo vse, kar zapustijo na tem svetu; s seboj pa nesejo samo zasluženje zaradi ljubezni in miloščine, ki so jih delili, za kar jim bo Gospod dal nagrado in vredno povračilo.

### Post glede napak in post v hrani

32Moramo se tudi postiti ter se vzdrževati napak in grehov, preobilice jedi in pijače; in biti moramo katoličani.

33Pogosto moramo obiskovati cerkve in spoštovati ter ceniti klerike, ne toliko zaradi njih samih, če so morda grešniki, temveč zaradi službe in zaradi oskrbovanja najsvetejšega Kristusovega telesa in njegove krvi, kar darujejo na oltarju, sprejemajo in delijo drugim. 34Trdno se vsi zavedajmo, da se nihče ne more zveličati, razen po svetih besedah in po krvi našega Gospoda Jezusa Kristusa. To kleriki izrekajo, oznanjajo in delijo. 35Samo oni morajo opravljati to službo in ne drugi.

36Posebno redovniki, ki so se odpovedali svetu, morajo storiti več in kaj večjega, a ne smejo opustiti tega (Lk 11,42).

37Mrtviti moramo svoja telesa z njih zablodami in grehi, ker Gospod pravi v evangeliju: Vse zlo, zablode in grehi prihajajo iz srca (Mt 15,19).

### Ljubezen do sovražnikov in dobrodelnost do njih

38Ljubiti moramo svoje sovražnike in delati dobro tem, ki nas črtijo (Mt 15;18; 19; 5,44; Lk 6,27). 39Dolžni smo izpolnjevati zapovedi in svete našega Gospoda Jezusa Kristusa: 40Prav tako moramo zatajevati sami sebe in podrejati svoja telesa jarmu služenja in svete pokorščine, kakor je vsak od nas obljubil Gospodu. 41Nihče pa ni dolžan iz pokorščine ubogati kogarkoli v tem, kar bi bila zabloda ali greh.

### Komur se izkazuje pokorščina, naj bo kakor manjši

42Tisti pa, ki se mu morajo drugi pokoravati in ga imajo za višjega, naj bo kakor manjši (Lk 22,26) in služabnik drugih bratov. 43Vsakemu svojemu bratu naj daje in izkazuje tisto usmiljenje, ki bi si ga sam želel, če bi se znašel v podobnem primeru. 44Nikar naj se zaradi prestopka svojega brata nanj ne jezi, temveč naj ga z vso potrpežljivostjo in ponižnostjo dobrohotno opominja in prenaša.

### Ne smemo biti modri po mesu

45Ne smemo biti pametni in modri po mesu (1 Kor 1,26), temveč moramo biti preprosti, ponižni in čisti. 46Imejmo svoja telesa v sramoti in preziru, kajti vsi smo po svoji krivdi bedni in trhli, zoprni in črvom podobni, kakor pravi Gospod po preroku: “Jaz pa sem črv in ne človek, zasramovanje ljudi in zaničevanje ljudstva” (Ps 21,7;Job 25,6).

47Nikoli si ne smemo želeti, da bi bili nad drugimi, temveč moramo biti služabniki in podrejeni vsakemu človeškemu bitju zaradi Boga (1 Pt 2,13). 48In nad vsemi, ki bodo tako delali in vztrajali do konca, bo počival Gospodov Duh (Iz 11,2) in bo k njim prišel in prebival v njih (Jn 14,23). 49Le-ti bodo otroci nebeškega Očeta (Mt 5,45), čigar delo opravljajo; 50to so ženini, bratje in matere našega Gospoda Jezusa Kristusa. 51Ženini smo, kadar se zvesta duša po Svetem Duhu zedini z Jezusom Kristusom. 52Njegovi bratje smo, kadar izvršujemo voljo njegovega Očeta, ki je v nebesih (Mt 12,50); 53njegove matere smo, kadar ga nosimo v svojem srcu in svojem telesu po ljubezni in po čisti in iskreni vesti in kadar ga rojevamo s svetimi dejanji, ki morajo drugim svetiti za zgled.

54O kako veličastnega, svetega in velikega   
Očeta imamo v nebesih!  
55O kako svetega, slavnega, lepega in ljubeznivega   
ženina imamo!  
56O kako svetega in ljubkega,  
dobrotnega in ponižnega,  
miroljubnega in prijetnega,  
ljubeznivega in nad vse zaželenega   
brata in sina imamo, takšnega,  
ki je dal življenje za svoje ovce (Jn 10,15) in je prosil Očeta za nas, govoreč: Sveti Oče, ohrani v svojem imenu te, ki si mi jih dal (Jn 17,11).

57Oče, vsi, ki si mi jih dal na svetu, so bili tvoji in si jih dal meni (Jn 17,6). 58In besede, ki si mi jih dal, sem dal njim; oni so jih sprejeli in so resnično spoznali, da sem izšel od tebe, in verovali, da si me poslal ti (Jn 17,8).

Zanje prosim. Ne prosim za svet: blagoslovi in posveti jih. 59In jaz se posvečujem zanje, da bodo tudi oni posvečeni in bodo eno kakor midva. 60Oče, hočem, naj bodo tudi ti z menoj tam, kjer sem jaz, da bodo gledali mojo slavo (prim. Jn 17,9-24) v tvojem kraljestvu.

### Hvaljenje Boga

61Njemu, ki je toliko pretrpel za nas   
in nam podelil toliko dobrot  
in nam jih bo še v prihodnosti delil,   
naj vsaka stvar  
v nebesih in na zemlji,   
v morju in pod zemljo  
daje hvalo,  
slavo, čast in blagoslov (Raz 5,13),  
62kajti on je naša moč in trdnost;  
on je edini dober (Lk 18,19),  
edini najvišji,  
edini vsemogočen,   
čudovit in veličasten,  
in edini svet,  
hvale vreden in blagoslovljen   
v neskončne veke vekov.  
Amen.

### Življenje nespokorjenih

63Vsi tisti pa, ki ne živijo spokorno in ne prejemajo telesa in krvi našega Gospoda Jezusa Kristusa 64in se vdajajo zablodam in grehom ter hodijo po poti zle poželjivosti in v hudobnih teženjih ter ne izpolnjujejo, kar so obljubili, 65in ki meseno služijo svetu v mesenem poželjenju, v zaskrbljenosti in v pehanju za ta svet, in s skrbmi tega življenja, 66prevarani od hudiča, čigar sinovi so in izvršujejo njegova dela (prim. Jn 8,41) - ti so slepi, ker ne vidijo prave luči, našega Gospoda Jezusa Kristusa. 67Ti nimajo duhovne modrosti, ker v sebi nimajo Sina božjega, ki je prava Očetova modrost. O njih je rečeno: Razblinila se je njihova modrost (Ps 106,27). 68Vidijo, spoznavajo, vedo in delajo zlo ter zavestno pogubljajo svoje duše.

69Glejte, slepci, ki vas varajo naši sovražniki, to je meso, svet in hudobni duh. Vi mislite, da je telesu sladko delati greh in grenko služiti Bogu, kajti vse hudobije in grehi izhajajo in prihajajo iz človekovega srca (Mt 15,18.19; Mr 7,21.23), kakor pravi Gospod v evangeliju.

70Nič dobrega nimate ne na tem svetu ne na prihodnjem. 71Vi mislite, da boste še dolgo imeli v posesti ničevosti tega sveta. Toda motite se. Prišel bo namreč dan in prišla bo ura, na katero ne mislite, je ne poznate in ne veste zanjo.

### Nespokorjen bolnik

72Telo zboli, smrt se približa, sorodniki prihajajo in prijatelji ter govorijo: “Uredi svoje stvari!” 73Njegova žena in njegovi otroci, sorodniki in prijatelji hlinijo jok. 74Ko jih gleda in vidi, kako jokajo, ga ta prevara gane in v mislih sam pri sebi govori: “Glej, svojo dušo in telo in vse svoje imetje polagam v vaše roke.”

75Zares zadene prekletstvo tistega človeka, ki zaupa in izpostavlja svojo dušo in telo in vse svoje v take roke. 75Zato pravi Gospod po preroku: “Preklet, kdor zaupa v človeka” (Jer 17,5).

77Takoj pokličejo duhovnika. Duhovnik mu reče: “Ali hočeš prejeti pokoro za vse svoje grehe?” 78On odgovori: “Hočem.” “Ali hočeš zadostiti za svoje grehe, po svojih močeh popraviti krivice in iz svojega povrniti tisto, v čemer si krivično prevaral in ogoljufal druge?” 79On odgovori: “Ne.” In duhovnik reče: “Zakaj ne?” 80“Zato, ker sem vse dal v roke svojih sorodnikov in prijateljev.” 81Tedaj že začne zgubljati sposobnost govorjenja in tako ta nesrečnež žalostno umre.

82A vsi naj vedo, da človeku, ki kjerkoli in kakorkoli umrje v smrtnem grehu brez zadoščenja, ko bi mogel zadostiti, pa ni zadostil, hudobni duh ugrabi dušo iz telesa v taki tesnobi in muki, kakršne ne more nihče razumeti, razen tistega, ki to izkuša. 83Vsi talenti, oblast in znanje, vse, kar je domneval, da ima, vse mu bo odvzeto (Lk 8,18).

84Tako vse zapusti sorodnikom in prijateljem, ki pograbijo njegovo imetje, si ga razdelijo in potem pravijo: “Prekleta bodi njegova duša, ker bi nam mogel dati in pridobiti veliko več, kakor pa je res pridobil.” 85Črvi jedo njegovo telo. Tako pogubi dušo in telo v tem kratkem življenju in gre v pekel, kjer bo trpel muke brez konca.

### Sklep

86V imenu Očeta in Sina in Svetega Duha. Amen.

87Jaz, brat Frančišek, vaš manjši služabnik, vas prosim in rotim pri ljubezni, ki je Bog (1 Jn 4,16), in v želji, da bi vam poljubil noge, da sprejmete te in druge besede našega Gospoda Jezusa Kristusa s ponižnostjo in ljubeznijo ter jih dobrohotno spolnjujete in se jih držite.

88Vse tiste, moške in ženske, ki bodo te besede dobrohotno sprejeli, jih razumeli in jih pošiljali drugim v pričevanje, naj, če bodo vztrajali v njih do konca (Mt 10,22), blagoslovi Oče in Sin in Sveti Duh. Amen.